《苦雨赠方爻甫》
清代·冯景

苦雨连宵困积阴，练川高士共开襟。相携水阁间垂钓，独坐藤床静鼓琴。

投剂定知医国手，谈禅全得法王心。蚕荒麦烂秧难插，何药能消四野祲。

作者简介：（1652—1715）清浙江钱塘人，字山公，一字少渠。诸生。十七岁学为古文。志在经世，又通经术，不信伪《古文尚书》，与阎若璩见解相同。康熙间，被荐鸿博，辞不就。工诗文，多表章节义之作。学者私谥文介先生。有《解舂集》、《樊中集》等。